РЕПУБЛИКА СРБИЈА

НАРОДНА СКУПШТИНА

Одбор за права детета

24 Број 06-2/287-12

21. новембар 2012. године

Б е о г р а д

**ЗАПИСНИК**

**ЧЕТВРТЕ СЕДНИЦE ОДБОРА ЗА ПРАВА ДЕТЕТА**

**ОДРЖАНЕ 20. НОВЕМБРА 2012. ГОДИНЕ, У НОВОМ САДУ**

Четврта седница Одбора за права детета Народне скупштине Републике Србије одржана је у складу са чланом 42. став 4. Пословника Народне скупштине ван седишта Народне скупштине, у ОШ „Соња Маринковић“, у Новом Саду, као реализација Одлуке донете на 2. седници Одбора, одржаној 19. октобра 2012. године.

Седница је почела у 17,00 часова.

Седницом је председавао мр Небојша Стефановић, председник Одбора.

Седници су присуствовали чланови Одбора: Весна Ковач, Гордана Чомић, Милица Дроњак, Љиљана Лучић, Мирјана Драгаш, Милица Војић-Марковић, Дубравка Филиповски, Невена Стојановић и Миланка Јевтовић – Вукојичић.

Седници је присуствовала Весна Милекић (заменик члана Меха Омеровића).

Седници нису присуствовали чланови Одбора: Константин Арсеновић, др Ненад Поповић, др Жарко Кораћ, Сања Јефић-Бранковић, Олена Папуга, Елвира Ковач, Мирко Чикириз, Славица Савељић и Милорад Стошић, нити њихови заменици.

Седници су присуствовали: директорка Школе за основно и средње образовање „Милан Петровић“ госпођа Славица Марковић, директор Основне школе „Соња Маринковић“, господин Борислав Јеринић, координаторка Тима за инклузивно образовање, госпођа Соња Париповић, из Школске управе Нови Сад, просветна саветница Соња Миладиновић, представник УНИЦЕФ-а, госпођа Александра Јовић, координторка Мреже за инклузивно образовање, госпођа Љиљана Симић и координаторка за грантове на ДИЛС пројекту при Министарству просвете, науке и технолошког развоја, госпођа Сања Милорадовић.

На предлог председника Одбора, једногласно је усвојен следећи

**Д н е в н и р е д :**

1. Пракса и изазови инклузивног образовања у Републици Србији

**Прва тачка дневног реда** - Пракса и изазови инклузивног образовања у Републици Србији

Председник Одбора изнео је став да му је драго да се квалитет живота деце са посебним потребама из године у годину побољшава кроз рад специјализоване школе, као што је „Милан Петровић“ и ОШ „Соња Маринковић“, који користе различит приступ али истоветан циљ. Изнео је идеју да би било сврсисходно да се предлози закона,који се односе на права детета, могли сагледавати са аспекта усаглашености са међународним стандардима, као што се то чини кад су у питању прописи који се тичу европског законодавства.

Подстакао је чланове Одбора да се укључе у израду будућих стратегија које се тичу заштите деце у сарадњи са Министарством просвете и УНИЦЕФ-ом. Председник је изнео став да је идеја одржавања ове седнице подстицај инклузивном образовању у Србији и пружањем могућности члановима Одбора да се упознају са досадашњим резултатима, јер ово питање изискује системско решење, а не појединачно реаговање.

Директор Основне школе „Соња Маринковић“, господин Борислав Јеринић, упознао је чланове Одбора са радом школе и истакао да је идеја о инклузивном образовању у овој школи „тиња“ од 2001. године, а да данас о томе води рачуна Тим за инклузивно образовање од 15 чланова. Истакао је да је у Програму инклузивног образовања укључено Министарство, УНИЦЕФ и Градска управа Новог Сада.

Координаторка Тима за инклузивно образовање, госпођа Соња Париповић, упознала је чланове Одбора са чињеницом да је прво дете са посебним потребама из области аутизма уписано у редовну наставу 2005. године. Истакла је да су родитељи увидевши добру праксу која је спровођења у школи, почели да масовно уписују своју децу са посебним потребама, тако да данас од првог до шестог разреда, у сваком разреду постоји барем једно до двоје деце са посебним потребама. Указала је да је за потребе једног детета, које је у инвалидским колицима, једно одељење петог разреда пресељено у приземље зграде, будући да школа не поседује лифт нити рампу.

Упознала је чланове Одбора са податком да 12 учитеља и 30 наставника раде са децом са сметњама у развоју у оквиру програма инклузивног образовања и да, што се тиче наставног кадра ОШ „Соња Маринковић“, као модел школа, јер је наставни кадар добро припремљен. Замолила је, ако постоје средства, да се она доделе школи ради набавке лифта или рампе.

Председник Одбора питао је о којим се средствима ради и да ли пројекат постоји, те му је појашњено да пројекат не постоји, обзиром да набавка лифта изискује три до четири милиона динара. Председник је предложио да се овај проблем реши у координацији Министарства просвете, Покрајинског секретаријата за образовање, Народне скупштине и Скупштине града Новог Сада.

Заменик председника Одбора, Љиљана Лучић, подсетила је да у координацији у оквиру ДИЛС пројекта Министарства просвете, здравља и рада и социјалне политике постоје пројекти подршке школама у инклузивном образовању за период 2009. – 2012. године, у који је било укључено преко 50 школа у Србији, а да је исти финансиран из кредита Светске банке.

У дискусију се укључила Сања Милорадовић из Министарства просвете, науке и технолошког развоја, и појаснила да ДИЛС пројекат подразумева давање подршке кроз грантове, а да су школе ова средства користила за реконструкцију тоалета, едукацију и обуку, укључујући и инклузивно образовање, као и асистивну опрему. Истакла је да се из пројекта, појединачни пројекти финансирају до 50% и то до износа од четири хиљаде евра. Тај износ је лимитиран, како би се помогло што већем броју школа.

Народни посланик Милица Војић – Марковић истакла је да је била члан претходне Радне групе за права детета, која је урадила пројекат како би се констатовало стање у области права детета и да је њена констатација да нема довољно средстава, а ни системских решења у овој области, а да су сва решења ad hoc, иако је изменама кровног закона о образовању, инклузија постала законска обавеза. Изнела је став да би било јако корисно да се чланови Одбора упознају са резултатима рада Радне групе, како би се заједнички радило на системском решавању проблема у вези инклузије.

Народни посланик Гордана Чомић изнела је став да би код усвајања Предлога закона о буџету требало тражити додатна средства за ангажовање педагошких асистената, те да би притисак Одбора у овом правцу био јако користан. Изнела је податак да у Србији тренутно ради 170 педагошких асистената и да би овај број требало барем удвостручити.

Из Школске управе Новог Сада, просветна саветница Соња Миладиновић, истакла је да је важно да кроз програм инклузивног образовања свако детете буде прихваћено и уважено. Ово подразумева постојање изразитог нивоа професионалности код људи који учествују у програму инклузивног образовања. Прихватање подразумева прихватање не само од стране наставника, већ и од вршњака, јер је доказано да деца најбоље уче „по моделу“. Појаснила је да се на пољу инклузије еволуирало у смислу да она више не представља „проблем“, већ представља вид подршке. Појаснила улогу педагошког асистента и истакла да је педагошки асистент наставнику, а не самом детету у процесу наставе.

Заменик председника Одбора Љиљана Лучић појаснила је да кад се говори о инклузији она подразумева укључивање све деце, а не само деце са посебним потребама, што обухвата ромску децу, децу из сиромашних породица и избеглице.

Директор Основне школе „Соња Маринковић“, господин Борислав Јеринић појаснио је да су ромска деца укључена и у настави која се одвија на мађарском језику, а да се помоћ даје у бесплатној ужини и књигама.

Народни посланик Дубравка Филиповски предложила је да Одбор прибави податак о броју деце са инвалидитетом, на шта је Сања Милорадовић из Министарства просвете дала одговор да тих података има, али да нису статистички ажурирани, а да је упитник спроведен у 80 школа, као и чињеницу да су подаци добијени на овакав начин врло дискутабилни, обзиром да давање одговора на постављена питања зависе од тренутног емотивног стања испитаника.

Председник Одбора замолио је да Министарство просвете, науке и технолошког развоја доставља тромесечне упоредне податке Одбору за права детета, ради упоредног праћења стања на терену.

Чланови Одбора са гостима погледали су краткометражни филм који је направљен о доброј пракси примене инклузивног образовања у ОШ „Соња Маринковић“ у сарадњи са УНИЦЕФ-ом.

Љиљана Симић, координторка Мреже за инклузивно образовање, истакла је да је преко 80 људи, различитих образовних профила, укључено у програм инклузивног образовања. Истакла је да друштвена инклузија почиње у глави, тј. свести и подразумева не прилагођавање детета школи већ обрнуто. Појаснила је да Мрежа за инклузивно образовање прикупља примере добре праксе и ради на давању подршке код израде законских оквира и пројеката, а такође делује и партикуларно кроз одласке и интервенције у школама ради пружања помоћи кад је то неопходно.

Седница је завршена у 18,20 часова.

секретар Одбора председник Одбора

Љиљана Никиновић мр Небојша Стефановић